रियल लोकेशन पर शूट करने से सीन्स हो गए थे लीक; फिल्म में एक किरदार का नाम 'चड्ढी'
gumrah shoot at gaffar market delhi7 अप्रैल को फिल्म आ रही है गुमराह। इस फिल्म में आदित्य रॉय कपूर,  मृणाल ठाकुर, रोनित रॉय और दीपक कालरा
7 अप्रैल को फिल्म आ रही है गुमराह। इस फिल्म में आदित्य रॉय कपूर, मृणाल ठाकुर, रोनित रॉय और दीपक कालरा जैसे कई एक्टर्स नजर आएंगे। फिल्म की कहानी एक मर्डर मिस्ट्री पर बेस्ड है, जिसमें थोड़ी बहुत कॉमेडी का भी डोज है।
इस फिल्म में रॉक स्टार से बतौर जूनियर आर्टिस्ट करियर की शुरुआत करने वाले दीपक कालरा का काफी अहम रोल है। वो और आदित्य फिल्म में कॉन मैन बने हैं, जो चोरी-चकारी करते हैं। इस फिल्म की खास बात ये कि ये वहां शूट हुई है जहां इससे पहले कोई भी फिल्म शूट नहीं हुई थी। हम यहां बात दिल्ली के गफ्फार मार्केट की कर रहे हैं।
फिल्म में डबल रोल में दिखेंगे आदित्य रॉय कपूर
दीपक फिल्म और अपने किरदार के बारे में बताते हैं- ‘फिल्म की कहानी यह है कि एक मर्डर हुआ है और दो सस्पेक्ट हैं। दोनों हमशक्ल हैं। इस तरह आदित्य का डबल रोल है। एक का नाम रोनी और दूसरे का अर्जुन है। दोनों की दुनिया अलग-अलग है। अब खून किसने किया है, इसका पता लगाना है। फिल्म की कहानी दिल्ली बेस्ड है।
इसमें मैं और आदित्य राय कपूर जिगरी दोस्त बने हैं। मेरे कैरेक्टर का नाम चड्ढी और आदित्य के किरदार रोनी का है। हम दोनों कॉनमैन हैं, जो चोरी-चकारी करते हैं। दोनों दिल्ली के मस्त लौंडे हैं और चोरी-चकारी करके पार्टियां करते हैं, लेकिन जिंदगी खुलकर जीते हैं।
गुमराह मसालेदार फिल्म है। इसकी सबसे बढ़िया बात यह लगी कि इसमें कोई नेगेटिविटी नहीं है। फिल्म में प्यार है, रोमांस है, थ्रिल है, डांस नंबर है, मतलब हर किसी के लिए कुछ न कुछ जरूर है।'
फिल्म में दीपक का नाम 'चड्ढी'
दीपक अपने किरदार का नाम चड्ढी पड़ने की वजह बताते हैं- ‘मुझे अपने किरदार का चड्ढी नाम सुनकर बड़ा मजेदार लगा। दरअसल, मेरे कैरेक्टर की एक बैक स्टोरी है, जिसकी वजह से उसका नाम चड्ढी पड़ा। बेसिकली, मेरे किरदार का असली नाम चिमनलाल है। इसके पापा गफ्फार मार्केट में चड्ढी बेचा करते थे। इसके बाप का काम चड्ढी बेचना था और इसका नाम चिमनलाल था, इसलिए इसका नाम चड्ढी पड़ गया।’
पहली बार किसी फिल्म की शूटिंग गफ्फार मार्केट में हुई
फिल्म की शूटिंग डेज और लोकेशन को लेकर दीपक बताते हैं- ‘गुमराह’ की शूटिंग दिल्ली और मुंबई में हुई है। मुंबई में गोरेगांव फिल्म सिटी और दिल्ली में गफ्फार मार्केट, पहाड़गंज, कुतुबमीनार, लालकिला व गुड़गांव में शूट किया गया है। हम पहले ऐसे लोग हैं, जिन्होंने पहली बार दिल्ली के अंदर गफ्फार मार्केट में शूट किया है।
आज तक किसी ने गफ्फार मार्केट के अंदर शूट नहीं किया है, क्योंकि यहां शूटिंग की परमिशन नहीं मिलती है। यह तो सबको पता ही है कि गफ्फार मार्केट एशिया का सबसे बड़ा इलेक्ट्रॉनिक मार्केट है। हम लोग लकी हैं कि जैसे-तैसे हम लोगों को शूट करने की परमिशन मिल गई। ‘गुमराह’ पहली ऐसी फिल्म होगी, जो गफ्फार मार्केट में शूट हुई है। गफ्फार मार्केट बहुत भीड़ भरा इलाका है। पूरी फिल्म कुल 54 दिनों में शूट हुई है।
'आदित्य को पहाड़गंज ले गया और कचौरी खिलाया'
रियल लोकेशन पर शूटिंग को लेकर दीपक कहते हैं- ‘मैं गफ्फार मार्केट के पास ही रहता हूं। मैंने यहां अपना बचपन बिताया है। मेरा सप्ताह में दो बार गफ्फार मार्केट जाना जरूर होता था। मेरे लिए खुशी की बात थी, जहां अपना बचपना बिताया वहां शूट करने का मौका मिला। हम पहाड़गंज में शूट कर रहे थे, तब मुझे और आदित्य भाई को भूख लग रही थी।
मैंने कहा कि चलो कुछ खाकर आते हैं। मैं उन्हें पहाड़गंज स्टेशन के बाहर ले गया और वहां पर उन्हें वहां की फेमस कचौरी खिलाई। सुबह इतनी भीड़ तो नहीं होती, पर उन्हें पहचानने वाले तमाम फैंस आ गए। मैं देखकर हैरान था कि सबने आदित्य के नाश्ता करने तक इंतजार किया और उसके बाद उनसे मिलकर फोटो, सेल्फी ली।’
'रियल लोकेशन पर शूट करने से सीन्स लीक हो गए थे'
रियल लोकेशन पर शूट करने का दीपक एक वाकया साझा करते हुए कहते हैं 'हम दिल्ली में लाल किले पर गाना शूट कर रहे थे, तब बहुत भीड़ इकट्ठा हो गई थी। वहां एक वीडियो में आदित्य का लुक लीक हो गया था।
अब लुक लीक होने पर फिल्ममेकर को टेंशन हो गई, क्योंकि आदित्य डबल लुक में हैं। मैंने तो बोला कि जितनी पब्लिसिटी हो, उतना ही अच्छा है। शाहरुख खान भी कहते हैं कि एनी पब्लिसिटी, गुड पब्लिसिटी खैर, थोड़े समय बाद सब कुछ नॉर्मल हो गया।’
'आदित्य ने दिया था बर्थ डे सरप्राइज'
आदित्य के साथ अपने रिश्ते को लेकर दीपक कहते हैं- 'आदित्य राय कपूर के साथ हमारा भाईचारा का रिश्ता है, जो सेट तक ही सीमित नहीं है। हम दोनों न सिर्फ कचौरी, छोले-भटूरे, राजमा-चावल खाने निकल जाते थे, बल्कि 11 दिसंबर को मेरे बर्थडे पर वे घर पर भी आए थे।
अब गौर करने की बात यह है कि उस समय आदित्य दिल्ली में शूट भी नहीं कर रहे थे। स्पेशली मेरे बर्थडे पर आए हुए थे। एक दिन हमारे घर पर डिनर रखा गया, उस समय भी आदित्य आए थे। आदित्य से हमारी पहली मुलाकात उन्ही के घर पर हुई थी।'